## Educació i sindicats aconseguixen un acord que garantix la realització de la prova de les oposicions del 31 de maig

*** El director general de Personal Docent ha traslladat a l’STEPV i al Consell Sindical Obrer una proposta conciliadora que evita la vaga
* Les gratificacions per assistència s’abonaran sense necessitat d’acreditar que el tribunal ha actuat en sessió vespertina**

La Conselleria d’Educació, Cultura, Universitats i Ocupació ha arribat a un acord amb els membres del comité de vaga dels tribunals d’oposició, pertanyents al sindicat STEPV i Consell Sindical Obrer, perquè les oposicions de Secundària, sectors singulars d’FP, EOI, Música, Arts Escèniques, Plàstiques i Disseny seguisquen el seu procés i es desenrotllen este dissabte 31 tal com estava previst.

El director general de Personal Docent, Pablo Ortega, s’ha reunit amb representants dels sindicats convocants de la parada, amb els quals ha convingut que la dedicació setmanal dels membres dels tribunals excedix les 37,5 hores i, en conseqüència, les gratificacions per assistència s’abonaran sense necessitat d’acreditar que han actuat en sessió vespertina.

El director general de Personal Docent ha assenyalat que, gràcies a l’acord, “les més de 18.000 persones que es presenten a les oposicions podran fer-ho amb normalitat en la segona prova”. La primera de les proves va tindre lloc el dissabte 24 de maig.

Els aspirants d’esta convocatòria són avaluats per 300 tribunals integrats per 1.500 docents. Estes persones perceben, addicionalment al seu salari mensual, les retribucions establides en el Decret 7/2023, de 27 de gener, del Consell pel qual es modifica l’annex del Decret 24/1997, d’11 de febrer, sobre indemnitzacions per raó de servici i gratificacions per servicis extraordinaris.

D’esta manera, Pablo Ortega ha assenyalat que la Conselleria d’Educació “sempre ha mostrat voluntat de diàleg amb les organitzacions sindicals, que han sol·licitat este canvi reiteradament en les meses sectorials”. D’igual manera, davant les dificultats de l’actual model d’oposicions, s’està negociant un nou sistema que allibere els membres dels tribunals de les seues funcions docents, substituint-los en els seus centres, mentres dura el procés selectiu.

En este procés selectiu, la Conselleria d’Educació, Cultura, Universitats i Ocupació oferix un total de 1.607 places, de les quals 1.590 corresponen a 33 especialitats de Secundària, sis d’EOI, dos per a professors de música, set per a sectors singulars d’FP i dos per a professors d’arts plàstiques.

Fecha: 28/05/2025